หุ้นปิดบวก 5.65 จุด
ปัจจัยนอกดันหุ้นไทยอยู่แดนบวก ทั้งเฟดคงดอกเบี้ย-เจรจาการค้าสหรัฐ-จีน ใกล้ได้บทสรุป
2 พ.ค. 2562

ปัจจัยนอกดันหุ้นไทยอยู่แดนบวก ทั้งเฟดคงดอกเบี้ย-เจรจาการค้าสหรัฐ-จีน ใกล้สรุป
ดัชนีหุ้นไทยวันที่ 2 พ.ค. ปิดที่ระดับ 1,679.17 จุด เพิ่มขึ้น 5.65 จุด (+0.34%) มูลค่าการซื้อขาย 46,564.11 ล้านบาท
5 หลักทรัพย์ที่มีมูลค่าการซื้อขายสูงสุด
1.EA มูลค่าการซื้อขาย 2,518.06 ล้านบาท ปิดที่ 57.25 บาท เพิ่มขึ้น 1.50 บาท
2.CPF มูลค่าการซื้อขาย 2,201.63 ล้านบาท ปิดที่ 28.25 บาท เพิ่มขึ้น 1.00 บาท
3.SCC มูลค่าการซื้อขาย 1,231.05 ล้านบาท ปิดที่ 460.00 บาท ลดลง 2.00 บาท
4.AOT มูลค่าการซื้อขาย 1,209.40 ล้านบาท ปิดที่ 68.75 บาท เพิ่มขึ้น 0.25 บาท
5.PTT มูลค่าการซื้อขาย 1,183.60 ล้านบาท ปิดที่ 49.00 บาท เพิ่มขึ้น 0.25 บาท
นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยแกว่งตัวขึ้น โดยมีปัจจัยหนุนหลักจากสัญญาณบวกจากต่างประเทศ ในผลการประชุมคณะกรรมการกำหนดนโยบายการเงิน (FOMC)ของธนาคารกลางสหรัฐ (เฟด)ที่ออกมาคงอัตราดอกเบี้ย และยังน่าจะคงอัตราดอกเบี้ยต่อเนื่องไปอีก หลังจากที่เงินเฟ้อสหรัฐฯยังอยู่ในระดับต่ำ
นอกจากนี้ การเจรจาการค้าระหว่างสหรัฐฯ และจีนก็น่าจะใกล้ได้บทสรุปแล้ว ทำให้สินทรัพย์เสี่ยงผันผวนในทางบวกเป็นส่วนใหญ่ ขณะที่เงินดอลลาร์สหรัฐฯก็เริ่มเห็นการอ่อนค่าลงบ้างด้วย ด้านตลาดหุ้นในภูมิภาคเอเชียเคลื่อนไหวทั้งในแดนบวก-ลบสลับกัน แนวโน้มการลงทุนในวันพรุ่งนี้ (3 พ.ค.) นายกรภัทร กล่าวว่า ตลาดฯยังมีโอกาสปรับตัวขึ้นต่อไปได้อีก โดยมีแนวรับ 1,670 จุด ส่วนแนวต้าน 1,690-1,695 จุด ส่วนปัจจัยที่ยังต้องติดตามเป็นการตีความสูตรการคำนวณ ส.ส.แบบบัญชีรายชื่อ (ปาร์ตี้ลิสต์) ซึ่งต่างก็รอดูความชัดเจน แต่เชื่อว่าการเมืองน่าจะเดินหน้าต่อไปได้ และน่าจะฟอร์มทีมรัฐบาลได้ด้วย พร้อมให้ติดตามการประชุมคณะกรรมการนโยบายการเงิน (กนง.) ในวันที่ 8 พ.ค.นี้